मां ने समझा ‘गे’ हूं, ट्रांसजेंडर जैसी नहीं दिखती इसलिए नहीं मिले रोल, आज सफल मॉडल हूंं
आज के ‘ये मैं हूं’ में देव से ‘एला डी वर्मा’ बनने की कहानी आपसे खुद साझा करेंगी सफल ट्रांस मॉडल एला।
हमारे देश में बेटा पैदा करना ज्यादातर पेरेंट्स के लिए खुशी से ज्यादा गर्व की बात होती है। दिल्ली का वर्मा परिवार, जहां एक लड़का जन्म लेता है। माता-पिता अपने पहले बच्चे का नाम बड़े प्यार से देव रखा, लेकिन उन्हें कहां पता था कि उनका देव आगे चलकर अपने आप को ‘देवी’ कहलाना पसंद करेगा। लेकिन नन्हे से देव को धीरे-धीरे समझ आने लगा कि वो गलत शऱीर में कैद है। फिर उसकी अपनी लड़ाई शुरु हुई और आज वो एक सफल और खूबसूरत ट्रांस मॉडल है। आज के ‘ये मैं हूं’ में देव से ‘एला डी वर्मा’ बनने की कहानी आपसे खुद साझा करेंगी सफल ट्रांस मॉडल एला।
घर के माहौल की वजह से मेरा आत्मविश्वास हुआ कम 
मुझे जन्म के साथ जो पहचान मिली वो देव वर्मा थी लेकिन दुनिया अब मुझे एला डी वर्मा के नाम से जानती है। 19 साल की हूं और दिल्ली में रहती हूं और एक जॉइंट फैमिली का हिस्सा हूं। मेरा बचपन एक स्ट्रेसफुल माहौल में रहा है। घर में पैसों की दिक्कत, शराब की लत, मारपीट ये सब देखा है। घर के माहौल के कारण शुरू से ही मेरे अंदर आत्मविश्वास की कमी रही। जब आप अंदर से कमजोर होते हैं फिर हर जगह दबे-दबे से रहते हैं। मैं भी ऐसी ही थी।
मेरा मजाक उड़ा तो मैंने अपने सभी शौक छोड़ दिए
बचपन से ही मेरे अंदर फेमिनन टच रहा। लड़कियों वाले शौक थे। इस वजह से स्कूल में मेरा काफी मजाक उड़ाया जाता। वैसे तो ज्यादातर टीचर्स मुझे सपोर्ट करते। लेकिन मेरे स्पोर्ट्स सर ने मुझे बहुत तंग किया। मैं परेशान होती इसलिए वो जान बूझकर ज्यादा तंग करते। ऐसे में बच्चों को मुझ पर हंसने का मौका मिल जाता। मैंने बहुत अकेलापन झेला। मुझे नहीं पता था कि मैं क्या करूं और कहां जाऊं। मैं खुद को इन हालातों से बचने के लिए तरीके तलाशती और फिर मैंने जाना कि कोशिश करो और अव्वल आओ। फिर कोई आपको हाथ नहीं लगा सकेगा।
प्यूबर्टी का समय मेरे लिए मुश्किलों से भरा रहा
जैसा कि मैंने बताया कि मैं शुरू से लड़की की तरह महसूस करती थी। मेरे दिमाग में कहीं न कहीं ये बात थी कि उम्र के साथ मैं लड़की बनती जाऊंगी। लेकिन वो तो नहीं हुआ। प्यूबर्टी के समय मैंने जेंडर डिस्फोरिया को महसूस किया। दिल-दिमाग लड़कियों जैसा था और शरीर में लड़के वाले बदलाव हो रहे थे। उम्र का वो समय मेरे लिए बहुत मुश्किल भरा रहा है। मेरे और मेरी ब़ॉडी के बीच मिसमैच बढ़ता जा रहा था और मेरा खुद का शरीर के साथ कनेक्शन टूट रहा था। इसकी वजह से मुझे बहुत परेशानी होती। पढ़ाई और हर काम से ध्यान हट रहा था। दोस्त ज्यादा नहीं थे और जो थे उनसे भी मैं दूर हो गई क्योंकि मैं अंदर ने नाखुश थी।
मां को समझा नहीं पाई तो कह दिया कि ‘गे’ हूं 
प्यूबर्टी के समय जब में बहुत ज्यादा परेशान हो गई फिर मैंने अपनी मां को इशारों में चीजों को समझाने की कोशिश की। मेरा अपने शरीर के साथ जो लड़ाई चल रही थी, उसे मैं सीधे शब्दों में उनसे नहीं कह पा रही थी। मुझे खुद ही बहुत शर्म और गिल्ट महसूस हो रहा था। मुझे लग रहा था कि मेरी ही गलती है या मुझमें ही कोई कमी है। जब मैंने मां को इशारों-इशारों में समझाने की कोशिश तो मेरी मां ने कहा कि बेटा आप ये कहने की कोशिश कर रहे हो कि आप गे हो? उस पल मैं घबरा गई और हां कह दिया। मुझे लगा कि अगर मैं उन्हें बताऊंगी कि मैं ट्रांसजेंडर हूं तो उन्हें बहुत बुरा लग सकता था।
डॉक्टर समझने के बजाए सलाह देते कि घर में अच्छे से रहो
मेरे मम्मी-पापा ने उसके बाद मुझे दो-चार डॉक्टर को दिखाया। वो मुझे बिना बताए फिजिशियन के पास ले जाते। जिस डॉक्टर के पास वो मुझे ले जाते उन्हें भी कुछ समझ नहीं आता। वो मेरा अलग-अलग टेस्ट करते और घर में ठीक से रहने की सलाह देते। कहते तुम्हारे पेरेंट्स को अच्छा नहीं लगता। इसके अलावा डॉक्टर अलग-अलग टेस्ट करते जो गैर जरूरी होता। हालांकि, इसमें उन डॉक्टरों की भी गलती नहीं होती, क्योंकि उनको भी LGBTQ हेल्थ केयर के बारे में नहीं बताया जाता। फिर एक फिजिशियन को सारी बातें समझ आई और उन्होंने थेरेपी की सलाह दी। ये भी कहा कि आप सबको परिवार के तौर पर एक-दूसरे को समझने की कोशिश करनी होगी। फिर मेरी और मेरे पेरेंट्स दोनों की काउंसलिंग शुरू हुई। हालांकि, कुछ समय के लिए मेरे पेरेंट्स बहुत खराब हालातों से गुजरे। मैं उनका पहला बेटा थी। मुझे लेकर उनके कई सपने थे जो कि टूट गए। लेकिन मैं खुशकिस्मत थीं कि मेरे पेरेंटस ने न मेरे साथ कोई ज्यादती की और न घर से निकाला। समय लगा लेकिन उन्होंने मुझे समझा।
जेंडर चेंज कराने की बात सुनकर सरकारी कर्मचारी ने मेरा काम नहीं किया 
हमारे लिए सरकार ने पॉलिसी बनाई है लेकिन जब मैं उन्हें इस्तेमाल करना चाहती हूं तो जो कॉटैक्ट पर्सन हैं वो मना कर देते हैं हाल ही मैंने आधार कार्ड में अपना जेंडर, नाम चेंज कराया, तब काफी दिक्कत आई। मैं और मेरे पापा काफी रिसर्च करके आधारकार्ड में बदलाव के लिए ऑफिस गए। जेंडर चेंज करना है ये सुन वहां लोगों का बात करने की टोन बदल गई। वो मानने को तैयार ही नहीं थे कि ऐसा भी होता है। जिस कर्मचारी को ये कागजी कार्रवाई करनी थी, उसने मेरे मुंह पर साफ मना कर दिया कि मैं नहीं करूंगा। आप कहीं और जाकर करा लीजिए। ऐसे में हमें लीगल हेल्प लेनी पड़ी।
कोविड के दौरान घरवाले ऑस्ट्रेलिया भेजने वाले थे
मैंने बारहवीं तक की पढ़ाई की। मुझे आगे साइकोलॉजी पढ़नी थी। घरवालों को जब मेरी हालत समझ आई तो वो मुझे माैसी के पास ऑस्ट्रेलिया भेजने का फैसला किया। उनका मानना था कि वहां जाकर मैं अच्छी तरह से पढ़ाई भी कर सकूंगी और मेरे लिए माहौल भी अच्छा रहेगा। मैं भी स्कूल खत्म करके नई लाइफ के लिए इंतजार कर रही थी। लेकिन तभी कोविड आ गया। मेरे पापा को बिजनेस में काफी नुकसान हुआ, जिसकी वजह घरवाले मुझे ऑस्ट्रेलिया नहीं भेज पाए। मैंने घर में खुद के ट्रांसफॉर्मेंशन पर काम करना शुरू किया। लॉकडाउन के पहले मैं एक सहमा सा लड़का थी और एक साल के अंदर ही मैं खूबसूरत लड़की में खुद को ढाल चुकी थी।
यूट्यूबर से शुरू किया था सफर, अब सफल मॉडल हूं
मुझे मॉडल नहीं बनना था लेकिन कोविड के दौरान मैंने अपना यूट्यूब चैनल शुरू किया। वहां मैं पहले अपने मेकअप वीडियो डालती रही। धीरे-धीरे फैशन से जुड़ी चीजें भी करने लगी। फिर मुझे बड़े-बड़े ब्रांड ने कॉटैक्ट करना शुरू किया। मैं १८ साल की उम्र में देश के सबसे बड़ी लॉजरी ब्रांड Zivame का ट्रांस फेस बनीं। इसके अलावा कई सारे क्लोदिंग और मेकअप ब्रांड के लिए शूट किया है। पिछले महीने हुए मिस ट्रांस क्वीन इंडिया २०२३ की में मैं फर्स्ट रनर अप रही हूं। अब मैं मॉडलिंग एंजॉय करने लगी हूं।
ट्रांसजेंडर नहीं लगती इसलिए सेलेक्ट होने के बाद भी रोल नहीं मिला
मैं मॉडलिंग के अलावा एक्टिंग के लिए भी कोशिश कर रही हूं। मैंने हर प्लेटफॉर्म के लिए ऑडिशन भी दिया है। मैं ज्यादातर ट्रांसजेंडर रोल के लिए ही ऑडिशन देती हूं और सेलेक्ट भी हो जाती हूं। लेकिन कई बार सेलेक्ट होने के बाद मुझे यह कहा जाता है कि आप ट्रांसजेंडर नहीं लगतीं। आप लड़की लगती हैं। ये बात मुझे बहुत चुभती है। लोगों ने एक ट्रांसजेंडर कम्युनिटी को लेकर स्टीरियोटाइप बना लिया है। जैसे आम लोगों में डायवर्सिटी होती है कोई लंबा, छोटा, मोटा-पतला होता है, वैसे ही हमारी कम्युनिटी में भी होता है। आपको औरत का रोल नहीं मिला सकता क्योंकि आप ट्रांसजेंडर हैं और आप ट्रांसजेंडर रोल भी नहीं कर सकती क्योंकि आप उनके हिसाब से ट्रांसजेंडर नहीं लग रही हैं। ये मेरी सबसे बड़ी मुश्किल है। मैंने जिंदगी में हर लड़ाई जीती है और मैं इस मुश्किल से भी उबर जाऊंगी।